[pic] | KOMISIJA EVROPSKIH SKUPNOSTI |

Bruselj, 30.5.2006

COM(2006) 250 konč.

2006/0080 (CNS)

Predlog

SKLEP SVETA

o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti

(predložila Komisija)

OBRAZLOŽITVENI MEMORANDUM

Pod vodstvom Organizacije Združenih narodov za prehrano in kmetijstvo (FAO) ter Programa Združenih narodov za okolje (UNEP) so se marca 1998 končala pogajanja glede Konvencije o uporabi postopka soglasja po predhodnem obveščanju za določene nevarne kemikalije in pesticide v mednarodni trgovini. Konvencija je bila na voljo za podpis na ministrski diplomatski konferenci septembra 1998 v Rotterdamu. Skupnost jo je podpisala 11. septembra 1998.

Januarja 2002 je dala Komisija v obravnavo predlog sklepa Sveta o ratifikaciji Konvencije s strani Skupnosti, ki temelji na členu 133 (o skupni trgovinski politiki) v povezavi s prvim stavkom prvega pododstavka člena 300(2) in prvim pododstavkom člena 300(3) Pogodbe. Člen 2(2) predloga navaja, da je Skupnost „pristojna za vse zadeve, ki jih ureja Konvencija“.

Po posvetovanju z Evropskim parlamentom v skladu s členom 300(3) je Svet soglasno odločil, da se člen 133 nadomesti s členom 175(1), in sprejel Sklep Sveta 2003/106/ES z dne 19. decembra 2002 o odobritvi Konvencije v imenu Skupnosti[1] ter izjavo o pristojnosti, kot jo zahteva člen 25(3) Konvencije, ki se glasi:

„Evropska skupnost izjavlja, da je v skladu s Pogodbo o ustanovitvi Evropske skupnosti in zlasti členom 175(1) Pogodbe pristojna za sklepanje mednarodnih sporazumov in za izpolnjevanje obveznosti, ki izhajajo iz njih in prispevajo k uresničevanju naslednjih ciljev:

- ohranjanje, varovanje in izboljševanje kakovosti okolja,

- varovanje zdravja ljudi,

- skrbna in preudarna raba naravnih virov,

- spodbujanje ukrepov na mednarodni ravni za reševanje regionalnih ali svetovnih okoljskih problemov.

Poleg tega Evropska skupnost izjavlja, da je že sprejela pravne instrumente, vključno z Uredbo (ES) št. 304/2003 Evropskega parlamenta in Sveta z dne 28. januarja 2003 o izvozu in uvozu nevarnih kemikalij, ki so zavezujoči za njene države članice in pokrivajo vsebine, ki jih ureja Konvencija, ter da bo sekretariatu Konvencije predložila seznam navedenih pravnih instrumentov in ga po potrebi sprotno dopolnjevala.

Evropska skupnost je odgovorna za izvrševanje obveznosti, ki izhajajo iz Konvencije in jih ureja veljavno pravo Skupnosti.

Izvrševanje pristojnosti Skupnosti je po svoji naravi podvrženo stalnemu razvoju.“

Listina o ratifikaciji je bila 20. decembra 2002 skupaj z izjavo o pristojnosti deponirana pri Generalnem sekretarju Združenih narodov. Konvencija je začela veljati 24. februarja 2004.

Sodišče Evropskih Skupnosti je 10. januarja 2006 v svoji sodbi o zadevi Komisija proti Svetu[2] razveljavilo Sklep Sveta o odobritvi Konvencije, ker bi ta moral temeljiti na dvojni pravni podlagi, ki vključuje tako člen 133 kot tudi prvi odstavek člena 175. V paralelni sodbi[3] je Sodišče iz istih razlogov razveljavilo tudi Uredbo (ES) št. 304/2003 Evropskega parlamenta in Sveta o izvozu in uvozu nevarnih kemikalij, čeprav je odločilo, da lahko ta ostane v veljavi do sprejetja nove uredbe v primernem roku, ki bo imela ustrezno pravno podlago.

Razveljavitev Sklepa Sveta 2003/106/ES ne vpliva na samo ratifikacijo Konvencije s strani Skupnosti, tako da ES v skladu z Dunajsko konvencijo o pogodbenem pravu ostaja pogodbenica Konvencije. Vendar je treba nujno sprejeti nov sklep Sveta, ki bo temeljil na omenjeni dvojni pravni podlagi, ter spremenjeno izjavo o pristojnosti, ki bo upoštevala spremembo podlage in bo deponirana pri depozitarju Združenih narodov. Da bi se izognili pravni praznini, se predlaga, da ima novi sklep retroaktivno veljavnost do datuma sprejetja prejšnjega sklepa Sveta.

Zahtevane spremembe pravne podlage Uredbe Sveta o izvajanju določb Konvencije bodo tako kot druge spremembe vključene v ločen predlog, ki ga bo predložila Komisija.

2006/0080 (CNS)

Predlog

SKLEP SVETA

o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 133 in 175(1) Pogodbe v povezavi s prvim stavkom prvega pododstavka člena 300(2) in prvim pododstavkom člena 300(3) Pogodbe,

ob upoštevanju predloga Komisije[4],

ob upoštevanju mnenja Evropskega parlamenta[5],

ob upoštevanju naslednjega:

(1) Sklep Sveta 2003/106/ES z dne 19. decembra 2002 o odobritvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti[6] je predsednika Sveta pooblastil, da imenuje osebo ali osebe, pooblaščene za deponiranje listine o odobritvi v imenu Skupnosti v skladu s členom 25(1) Konvencije (v nadaljnjem besedilu: „Rotterdamska konvencija“) pri Generalnem sekretarju Združenih narodov[7]. Listina o odobritvi je bila 20. decembra 2002 skupaj z izjavo o pristojnosti iz Priloge B k navedenemu Sklepu deponirana pri depozitarju. Rotterdamska konvencija je začela veljati 24. februarja 2004.

(2) V svoji sodbi z dne 10. januarja 2006 o zadevi C-94/03 (Komisija proti Svetu)[8] je Sodišče Evropskih skupnosti razveljavilo Sklep 2003/106/ES, ker je temeljil samo na členu 175(1) v povezavi s členom 300 Pogodbe, pri čemer je razsodilo, da sta ustrezna pravna podlaga člena 133 in 175(1) v povezavi z ustreznimi določbami člena 300.

(3) Sodba Sodišča ne vpliva status Skupnosti kot pogodbenice Konvencije. V skladu s členom 46 Dunajske konvencije o pogodbenem pravu zato deponiranje nove listine o ratifikaciji ni potrebno. Vendar je potreben nov sklep Sveta o odobritvi Rotterdamske konvencije skupaj s spremenjeno izjavo o pristojnosti, skladno s členom 25(3) Rotterdamske konvencije, ki bo upoštevala spremembo pravne podlage.

(4) Da se zagotovi pravna varnost in se izogne pravni praznini, je primerno, da začne ta sklep veljati od datuma, ko je bil sprejet Sklep 2003/106/ES –

SKLENIL:

Člen 1

Rotterdamska konvencija o postopku soglasja po predhodnem obveščanju za določene nevarne kemikalije in pesticide v mednarodni trgovini, podpisana 11. septembra 1998 v Rotterdamu (v nadaljnjem besedilu: „Rotterdamska konvencija“) se odobri v imenu Evropske skupnosti.

Člen 2

Predsednik Sveta je pooblaščen, da imenuje osebo ali osebe, pooblaščeno(-e) za deponiranje izjave o pristojnosti, priložene temu sklepu, kot določa člen 25(3) Rotterdamske konvencije.

Člen 3

Ta sklep začne veljati 19. decembra 2002.

V/na

Za Svet

Predsednik

PRILOGA

Izjava Evropske skupnosti v skladu s členom 25(3) Rotterdamske konvencije

Evropska skupnost izjavlja, da je v skladu s Pogodbo o ustanovitvi Evropske skupnosti in zlasti členom 175(1) Pogodbe pristojna za sklepanje mednarodnih sporazumov in za izpolnjevanje obveznosti, ki izhajajo iz njih in prispevajo k uresničevanju naslednjih ciljev:

- ohranjanje, varovanje in izboljševanje kakovosti okolja,

- varovanje zdravja ljudi,

- skrbna in preudarna raba naravnih virov,

- spodbujanje ukrepov na mednarodni ravni za reševanje regionalnih ali svetovnih okoljskih problemov.

Evropska skupnost izjavlja tudi, da ima v skladu s členom 133 Pogodbe o ustanovitvi Evropske skupnosti izključno pristojnost na področju trgovinske politike, med drugim vključno z blagovno menjavo.

Poleg tega Evropska skupnost izjavlja, da je že sprejela pravne instrumente, vključno z Uredbo (ES) št. 304/2003 Evropskega parlamenta in Sveta o izvozu in uvozu nevarnih kemikalij, ki so zavezujoči za njene države članice in pokrivajo vsebine, ki jih ureja Konvencija, ter da bo sekretariatu Konvencije predložila seznam navedenih pravnih instrumentov in ga po potrebi sprotno dopolnjevala.

Evropska skupnost je odgovorna za izvrševanje obveznosti, ki izhajajo iz Konvencije in jih ureja veljavno pravo Skupnosti.

Izvrševanje pristojnosti Skupnosti je po svoji naravi podvrženo stalnemu razvoju.

[1] UL L63, 6.3.2003, str.27

[2] Zadeva C-94/03.

[3] Zadeva C-178/03: Komisija proti Evropskemu parlamentu in Svetu.

[4] UL C , , str. .

[5] UL C , , str. .

[6] UL L 63, 6.3.2003, str. 27.

[7] UL L 63, 6.3.2003, str. 29.

[8] [Še ni sporočeno.]